# Lov for Nordstrand Idrettsforening

Stiftet 23.02.1891

Loven ført à jour pr juni 2012 Godkjent av Idrettsstyret den ………….

Foreningens navn er Nordstrand Idrettsforening (heretter omtalt som Foreningen). Foreningen er en sammenslåing av Nordstrand Idrettsforening og Ljan Idrettsforening. Foreningen ble stiftet 23.02.1891 og het først Skiklubben Freidig. Den 24.02.1919 ble Skiklubben Freidig og Sportsklubben Grane (stiftet 08.06.1908) sammensluttet, og fikk navnet Nordstrand Idrettsforening. I 1949 ble Sportsklubben Nordhauk (stiftet 1933) tilsluttet. I januar 2006 ble Mercantile Fotballklubb (stiftet i 2000) tilsluttet. I september 2009 ble Nordstrand Idrettsforening slått sammen med Ljan Idrettsforening.

**I** **INNLEDENDE BESTEMMELSER**

**§1 Formål**

Foreningens formål er å drive idrett organisert i Norges Idrettsforbund og olympiske og paralympiske komite ( NIF ).

Arbeidet skal preges av frivillighet, lojalitet og likeverd. All idrettslig aktivitet skal bygge på grunnverdier som idrettsglede, fellesskap, helse og ærlighet.

**§ 2 Organisasjon**

Foreningen er selveiende og frittstående med utelukkende personlige medlemmer.

Foreningen er medlem av de særforbund som foreningens årsmøte bestemmer.

Foreningen er medlem av NIF gjennom Oslo Idrettskrets, hører hjemme i Oslo Kommune, og er medlem av Oslo Idrettsråd.

Foreningen skal følge NIF`s og tilsluttede organisasjonsledds regelverk og vedtak. NIF`s lov gjelder for foreningen uavhengig av hva som måtte stå i foreningens egen lov.

**§ 3 Medlemmer**

Alle som aksepterer foreningens og overordnede organisasjonsledds regelverk og vedtak kan bli tatt opp som medlem. En søker kan ikke taes opp som medlem uten å ha gjort opp de økonomiske forpliktelser til foreningen og andre organisasjonsledd i **NIF.**

Medlemskap kan nektes i særlige tilfeller. Foreningens avgjørelse kan påklages til idrettskretsen. Klagefristen er 3 uker etter at vedtaket er mottatt. Idrettskretsens avgjørelse kan påklages til idrettsstyret innen 3 uker etter at rekommandert sending er mottatt.

Medlemskap i foreningen er først gyldig og regnes fra den dag den første kontingent er betalt. Medlemmer plikter å overholde NIF`s, tilsluttede organisasjonsledds og foreningens regelverk og vedtak.

Utmelding skal skje skriftlig og får virkning når den er mottatt.

. Foreningen kan frata medlemskap fra medlem som etter purring ikke betaler fastsatt medlemskontingent. Medlemmer som skylder kontingent for 2 år taper automatisk medlemskapet i foreningen, og skal strykes fra foreningens medlemsliste. Medlem som har tapt sitt medlemskap kan ikke taes opp igjen før skyldig kontingent er betalt.

Foreningen skal føre medlemslister.

Foreningen plikter å føre elektroniske medlemslister i idrettens nasjonale medlemsregister i tråd med forskrift gitt av Idrettsstyret. I tillegg kan personer (i eller utenfor foreningen) som på en fremragende måte har gjort en innsats for foreningen, taes opp som æresmedlem. Til slik opptagelse kreves enstemmig vedtak av hovedstyret.

**§ 4 Medlemskontingent og avgifter**

Medlemskontingent fastsettes av årsmøtet gjeldende for samme år og skal betales innen 30. april. Andre avgifter/egenandeler kan kreves for deltagelse i foreningens aktivitetstilbud. Alle aktive betaler samme kontingent. Med aktive menes i denne sammenheng enkeltindivider som også betaler treningsavgift til en av foreningens sportsgrupper. Ikke aktive medlemmer betaler 50% av aktive medlemmers avgift. Med ikke aktive medlemmer menes i denne sammenheng personer som ikke utøver idrett. Familiekontingent betraktes som en rabattordning slik at ingen husstander skal behøve å betale mer enn denne i medlemskontingent. Æresmedlemskap og 50 års medlemskap gir fri kontingent.

**II TILLITSVALGTE OG ANSATTE**

**§ 5 Kjønnsfordeling**

Ved valg/oppnevning av representanter til årsmøte/ting, samt medlemmer til styre, råd og utvalg mv i foreningen skal det velges personer fra begge kjønn.

Sammensetningen skal være forholdsmessig i forhold til kjønnsfordelingen i medlemsmassen, dog slik at det skal være minst to representanter fra hvert kjønn der det velges eller oppnevnes mer enn 3 personer. Der det velges eller oppnevnes 3 personer eller færre skal begge kjønn være representert. Ansattes representant teller ikke med ved beregningen av kjønnsfordelingen.

Idrettskretsen kan når det foreligger særlige forhold, gi dispensasjon fra denne bestemmelsen.

Idrettsstyret kan gi forskrift om nærmere vilkår for dispensasjon og konsekvensene av manglende oppfyllelse av bestemmelsen.

**§ 6 Generelle regler om stemmerett, valgbarhet, forslagsrett m.v.**

For å ha stemmerett og være valgbar må man være fylt 15 år, vært medlem av foreningen i minst 1 måned og ha oppfylt medlemsforpliktelsene. Ingen kan møte eller avgi stemme ved fullmakt.

En arbeidstager i foreningen har ikke stemmerett på foreningens ordinære eller ekstraordinære årsmøte. Dette gjelder ikke for spiller/utøver med kontrakt og medlemskap i laget.

En person kan ikke samtidig inneha mer enn ett av følgende verv i foreningen: medlem av styre, valgkomite, kontrollkomite, lovutvalg eller revisor.

En person kan ikke ha tillitsverv knyttet til samme idrett i flere idrettslag som deltar i samme konkurranse.

Engasjert revisor har talerett på ordinært og ekstraordinært årsmøte i saker som ligger innenfor sitt arbeidsområde.

Representant fra overordnet organisasjonsledd har talerett på ordinært og ekstraordinært årsmøte i foreningen.

Med forslagsrett menes retten for medlem til å fremme forslag til foreningens årsmøte og til å fremme forslag under årsmøtet.

**§7 Valgbarhet og representasjonsrett for arbeidstaker og oppdragstaker**

En arbeidstaker i foreningen er ikke valgbar til verv i foreningen eller overordnede organisasjonsledd. Tillitsvalgt som får ansettelse i foreningen plikter å fratre tillitsvervet, og gjeninntrer når tillitsvervet opphører.

En arbeidstaker i foreningen kan ikke velges eller oppnevnes som representant til årsmøte/ting eller møte i overordnet organisasjonsledd.

Første og andre ledd gjelder ikke for arbeidstaker som er spiller/utøver med kontrakt og medlemskap i foreningen.

Bestemmelsen får tilsvarende anvendelse på person som har oppdragsavtale som i omfang kan sammenlignes med et ansettelsesforhold med foreningen.

Denne bestemmelsen er ikke til hinder for at foreningen gir de ansatte rett til å utpeke et eller flere medlemmer blant de ansatte i foreningens styre.

Idrettskretsen kan, når det foreligger særlige forhold, gi dispensasjon.

Idrettsstyret kan gi forskrift om nærmere vilkår for dispensasjon.

**§8 Valgbarhet og representasjonsrett for andre personer med tilknytning til foreningen**

En person som har en avtale med foreningen som gir vedkommende en økonomisk interesse .i driften av foreningen er ikke valgbar til verv innen foreningen eller overordnet ledd. Det samme gjelder styremedlem, ansatt i eller aksjonær med vesentlig innflytelse i en juridisk person med økonomisk interesse i driften av foreningen. Begrensningen gjelder ikke for styremedlem oppnevnt av foreningen. Tillitsvalgt som får en slik avtale, styreverv eller eierandel, plikter å fratre tillitsvervet, og gjeninntrer når forholdet opphører.

Person dom i forhold til første ledd ikke er valgbar, kan heller ikke velges eller oppnevnes som representant til årsmøtet/ting eller møte i overordnede organisasjonsledd.

Idrettskretsen kan når det foreligger særlige forhold, gi dispensasjon.

Idrettsstyret kan gi forskrift om nærmere vilkår for dispensasjon.

**§9 Inhabilitet**

En tillitsvalgt, oppnevnt representant eller ansatt i foreningen er inhabil til å tilrettelegge grunnlaget for en avgjørelse eller for å treffe en avgjørelse:

a)når vedkommende selv er part i saken

b)når vedkommende er i slekt eller svogerskap med en part i opp- eller nedstigende linje eller i sidelinje så nær som søsken

c)når vedkommende er eller har vært gift med eller forlovet med eller samboer med en part

d)når vedkommende leder eller har ledende stilling i, eller er medlem av styret i et organisasjonsledd eller annen juridisk person som er part i saken.

Likeså er vedkommende inhabil n år andres særegne forhold foreligger som er egnet til å svekke tilliten til vedkommendes upartiskhet; blant annet skal det legges vekt på om avgjørelsen i saken kan innebære særlig fordel, tap eller ulempe for vedkommende selv eller noen som vedkommende har nær personlig tilknytning til. Det skal også legges vekt på om innhabilitetsinnsigelse er reist av en part.

Er en overordnet inhabil, kan avgjørelse i saken heller ikke treffes av direkte underordnet i foreningen.

Inhabilitetsreglene får ikke anvendelse dersom det er åpenbart at den tillitsvalgte, oppnevnte representanten eller ansattes tilknytning til saken eller partene ikke vil kunne påvirke vedkommendes standpunkt og idrettslige interesser ikke tilsier at vedkommende viker sete.

Med part menes i denne bestemmelsen person, herunder juridisk person som en avgjørelse retter seg mot eller som saken direkte gjelder.

I styrer, komiteer og utvalg treffes avgjørelsen av organet selv, uten at vedkommende medlem deltar. Dersom det i en og samme sak oppstår spørsmål om inhabilitet for flere medlemmer, kan ingen av dem delta ved avgjørelsen av sin egen eller annet medlems habilitet, med mindre organet ellers ikke ville være vedtaksført i spørsmålet. I sistnevnte tilfelle skal alle møtende medlemmer delta. Medlemmet skal i god tid si fra om forhold som gjør eller kan gjøre vedkommende inhabil. Før spørsmålet avgjøres, bør varamedlem eller annen stedfortreder innkalles til å møte og delta ved avgjørelsen dersom det kan gjøres uten vesentlig tidsspille eller kostnad.

I øvrige tilfeller avgjør vedkommende selv om vedkommende er inhabil. Dersom en part krever det og det kan gjøres uten vesentlig tidsspille, eller vedkommende ellers finner grunn til det, skal vedkommende selv forelegge spørsmålet for sin nærmeste overordnete til avgjørelse.

Bestemmelsen gjelder ikke på årsmøtet i foreningen.

**§10 Vedtaksførhet, flertallskrav og protokoll**

Når ikke annet er bestemt, er styrer, komiteer og utvalg i foreningen vedtaksføre når et flertall av medlemmer er til stede. Vedtak fattes med flertall av de avgitte stemmene. Ved stemmelikhet er møteleders stemme avgjørende.

Vedtak kan fattes ved skriftlig saksbehandling eller fjernmøte. Ved skriftlig saksbehandling sendes kopier av sakens dokumenter samtidig til alle medlemmer med forslag til vedtak. For gyldig vedtak kreves at flertallet av medlemmene gir sin tilslutning til det fremlagte forslaget, og til at dette treffes etter skriftlig saksbehandling. Ved fjernmøte skal alle møtedeltagerne kunne høre og kommunisere med hverandre.

Det skal føres protokoll fra styremøter.

**§11 Tillitsvalgtes refusjon av utgifter og tapt arbeidsfortjeneste. Godtgjørelse**

Tillitsvalgt kan motta refusjon for nødvendige, faktiske utgifter inkludert tapt

arbeidsfortjeneste, som påføres vedkommende i utførelsen av vervet. Tillitsvalgt kan motta en

rimelig godtgjørelse for sitt arbeid. Refusjon for tapt arbeidsfortjeneste skal fremgå av

vedtatt budsjett og regnskap. Styrehonorar skal fremgå av årsberetningen.

**III ØKONOMI**

**§12 Regnskap, revisjon, budsjett mv**

Foreningen er regnskaps- og revisjonspliktig.

Idrettslag med årlig omsetning på under kr 5 millioner skal følge NIF`s regnskaps- og

revisjonsbestemmelser. Øvrige idrettslag skal følge regnskapsbestemmelsene i

Regnskapsloven og revisjonsbestemmelsene i Revisorloven, og skal engasjere revisor og

velge kontrollkomite. Kontrollkomiteens oppgaver følger av NIF`s lov §2-12.

Bankkonti skal være knyttet til foreningen og skal disponeres av to personer i fellesskap.

Underslagsforsikring skal være tegnet for dem som disponerer.

På årsmøtet skal det fastsettes et budsjett som inneholder alle hovedposter i

resultatregnskapet. Regnskap og budsjett for idrettslag som er organisert med

grupper/avdelinger, skal også omfatte regnskapene og budsjettene for disse, og skal følge

oppsettet i Norsk Standard kontoplan.

Budsjettet skal være realistisk, og resultatet skal ikke vise underskudd med mindre det dekkes

av positiv egenkapital.

Foreningen kan ikke gi lån eller stille garantier for lån hvis ikke lånet eller garantien er sikret

med betryggende pant eller annen betryggende sikkerhet. Sikkerheten for lån og garantier skal

opplyses i note til årsoppgjøret.

Disposisjoner av ekstraordinær karakter eller betydelig omfang i forhold til foreningens

størrelse og virksomhet, herunder låneopptak, skal vedtas av årsmøtet. Årsmøtet bør vedta et

særskilt fullmaktsreglement knyttet til slike disposisjoner.

**IV ÅRSMØTE, STYRE, UTVALG MV**

**§13 Årsmøtet**

Årsmøtet er foreningens øverste myndighet, og avholdes hvert år i mars måned. Regnskapsavslutning foretaes pr 31.12. Årsmøtet innkalles med minst 1 måneds varsel direkte til medlemmene og/eller ved kunngjøring i pressen evt på foreningens internettside. Forslag som skal behandles på årsmøtet må være sendt hovedstyret senest 2 uker før årsmøtet. Fullstendig saksliste og andre nødvendige saksdokumenter med forslag må være tilgjengelig for medlemmene senest 1 uke før årsmøtet. Sakspapirer kan legges ut på foreningens hjemmeside.

Ved innkalling i strid med bestemmelsen, avgjør årsmøtet hhv. under godkjenning av innkalling og godkjenning av sakslisten, om årsmøtet er lovlig innkalt og om det er saker som ikke kan behandles.

Alle foreningens medlemmer har adgang til årsmøtet. Årsmøtet kan invitere andre personer og/eller media til å være tilstede, eventuelt vedta at årsmøtet kun er åpent for medlemmer. Lovlig innkalt årsmøte er vedtaksført dersom det møter et antall medlemmer som minst

tilsvarer antall styremedlemmer. Dersom årsmøtet ikke er vedtaksført kan det innkalles til årsmøte på nytt uten krav om minimumsdeltagelse.

På årsmøtet kan ikke behandles forslag om endring av lov eller bestemmelser som ikke er oppført på utsendt/kunngjort saksliste. Andre saker kan behandles når 2/3 av de stemmeberettigede på årsmøtet vedtar det, ved godkjenning av sakslisten.

**§14 Ledelse av årsmøtet**

Årsmøtet ledes av valgt(e) dirigent(er). Dirigenten(e) behøver ikke å være medlem av foreningen.

**§15 Årsmøtets oppgaver**

Årsmøtet skal:

1. Godkjenne de stemmeberettigede.
2. Godkjenne innkallelsen, saksliste og forretningsorden.
3. Velge dirigent(er), sekretær, samt 2 medlemmer til å underskrive protokollen.
4. Behandle foreningens årsmelding, herunder gruppeårsmeldinger.
5. Behandle foreningens regnskap i revidert stand.
6. Behandle innkomne forslag og saker.
7. Fastsette medlemskontingent.
8. Vedta foreningens budsjett.
9. Behandle foreningens organisasjonsplan.
10. Foreta følgende valg:
    1. leder og nestleder
    2. 12 styremedlemmer, herav lederne av gruppestyrene og 2 varamedlemmer
    3. kontrollkomite med 2 medlemmer og 2 varamedlemmer
    4. valgkomite med leder og 2 medlemmer og 1 varamann for neste årsmøte
    5. ordensutvalg bestående av 3 medlemmer
    6. representanter til ting og møter i de organisasjonsledd foreningen har representasjonsrett
11. Engasjere revisor til å revidere foreningens regnskap

Leder og nestleder velges enkeltvis. De øvrige medlemmer til styret velges samlet. Deretter velges varamedlemmene samlet, og ved skriftlig valg avgjøres rekkefølgen i forhold til stemmetall.

Valgkomiteen velges på fritt grunnlag, eter innstilling fra hovedstyret.

Hovedregelen er at man velges for 2 år med halve styret på valg hvert år.

**§16 Stemmegivning på årsmøtet**

Med mindre annet er lovfestet skal et vedtak for å være gyldig være truffet med alminnelig flertall av de avgitte stemmene. Ingen representant har mer enn en stemme. Ingen kan møte eller avgi stemme ved fullmakt. Blanke stemmer skal anses som ikke avgitt.

Valg foregår skriftlig hvis det foreligger mer enn ett forslag eller det fremmes krav om det.

Hvis det skal være skriftlig valg, kan bare de foreslåtte kandidater føres opp på stemmeseddelen. Stemmesedler som er blanke, eller som inneholder ikke foreslåtte kandidater, eller ikke inneholder det antall det skal stemmes over, teller ikke, og stemmene anses som ikke avgitt.

Når et valg foregår enkeltvis og en kandidat ikke oppnår mer enn halvparten av de avgitte stemmer, foretas omvalg mellom de to kandidater som har oppnådd flest stemmer. Er det ved omvalg stemmelikhet, avgjøres valget ved loddtrekning.

Når det ved et valg skal velges flere ved en avstemming, må alle, for å anses valgt, ha mer enn halvparten av de avgitte stemmer. Dette gjelder ikke ved valg av vararepresentant. Hvis ikke tilstrekkelig mange kandidater har oppnådd dette i første omgang, anses de valgt som har fått mer enn halvparten av stemmene. Det foretas så et bundet omvalg mellom de øvrige kandidater, og etter denne avstemming anses de valgt som har fått flest stemmer. Er det ved omvalg stemmelikhet, avgjøres valget ved loddtrekning.

For å være gyldig må valg være gjennomført i henhold til §§5-8.

**§17 Ekstraordinært årsmøte**

Ekstraordinært årsmøte i foreningen innkalles av foreningens styre med minst 14 dagers varsel etter:

1. Vedtak på årsmøtet i foreningen
2. Vedtak i styret i foreningen
3. Skriftlig krav fra 1/3 av foreningens stemmeberettigede medlemmer
4. Vedtak av styret i overordnet organisasjonsledd.

Ekstraordinært årsmøte innkalles direkte til medlemmene eventuelt på annen forsvarlig måte, herunder ved kunngjøring i pressen, eventuelt på foreningens internettside. Innkalling kan henvise til at saksdokumentene gjøres tilgjengelig på internett eller på annen forsvarlig måte.

Ekstraordinært årsmøte er vedtaksført dersom det møter et antall stemmeberettigede medlemmer som minst tilsvarer antall styremedlemmer iht foreningens lov. Dersom det ekstraordinære årsmøte ikke er vedtaksført, kan det innkalles til årsmøte på nytt uten krav til minimumsdeltagelse.

Ekstraordinært årsmøte i foreningen skal bare behandle de saker som er angitt i vedtaket eller i kravet om innkalling av årsmøtet. Saksliste og nødvendige saksdokumenter skal følge innkallingen.

**§ 18 Hovedstyre**

Foreningen ledes og forpliktes av hovedstyret. Hovedstyret er foreningens høyeste myndighet mellom årsmøtene.

Hovedstyret skal:

1. Iverksette årsmøtets og overordnede myndigheters vedtak og bestemmelser.
2. Representere foreningen utad, herunder ivareta foreningens interesser overfor det offentlige.
3. Påse at foreningens midler brukes og forvaltes på en forsiktig måte i samsvar med de vedtak som er fattet på årsmøte/ting eller av overordnet organisasjonsledd. Styret skal videre påse at foreningen har en tilfredsstillende organisering av regnskaps- og budsjettfunksjonen, og har en forsvarlig økonomistyring.
4. Oppnevne etter behov komiteer/utvalg/personer for spesielle oppgaver og utarbeide instruks for disse organer.
5. Hovedstyret sørger for ajourført medlemsfortegnelse, samt at det foreligger spesifiserte oppgaver over foreningens premiesamling og materiell som hovedstyret har ansvaret for å holde forsikret.
6. I hovedstyret sitter gruppelederne som representanter fra Alpint, Allsport, Fotball, Håndball konf § 15.10. b.
7. Hovedstyret er ansvarlig for å oppnevne ansvarlig for politiattestordningen.
8. Det er det sittende hovedstyre som innstiller til ny valgkomite til årsmøtet. Blir et av valgkomiteens medlemmer selv kandidat til andre verv i foreningen plikter vedkommende å tre ut av valgkomiteen.

Hovedstyret kan ansette lønnet personell på de vilkår hovedstyret finner forsvarlig ( i henhold til årsmøtevedtatt budsjett)..Hovedstyret holder møter når lederen bestemmer eller et flertall av styremedlemmene forlanger det. Det føres protokoll over møter i hovedstyret og arbeidsutvalget.

**§19 Grupper/komiteer**

1. Gruppestyrene består av minst leder, nestleder, kasserer og sekretær. Gruppenes leder er medlem av foreningens hovedstyre, med nestleder som personlig varamedlem. **Valg av disse må stadfestes på årsmøtet i Nordstrand IF**. Gruppene holder årsmøter som behandler beretning, regnskap og budsjett, og velger gruppestyre. Gruppestyret innkaller til årsmøte på samme måte som ordinært årsmøte i foreningen. Innkallingen skal bekjentgjøres for alle medlemmene i foreningen. Gruppene skal holde årsmøte innen 15.februar, med regnskapsavslutning pr 31.12. Gruppeårsmøtet kan bare fatte vedtak som vedrører driften av egen gruppe og som ikke er i strid med foreningens lov. Ekstraordinært gruppeårsmøte skal innkalles av Gruppestyretetter samme retningslinjer som for ekstraordinært årsmøte i Foreningen.
2. Gruppestyret er ansvarlig overfor gruppeårsmøtet og for foreningens hovedstyre for gruppens økonomi. Gruppens årsmøte vedtar tilleggskontingent (treningsavgift). Disse midlene disponeres av gruppestyret.
3. Gruppestyret skal behandle alle faglige saker som gjelder for gruppens idrettsgren. Alle stevner og arrangementer skal på forhånd godkjennes av hovedstyret. Gruppestyrene fører særskilt oversikt over klubbrekorder og nedtegner dessuten opplysninger som ellers menes å være av fremtidig betydning. Det skal føres protokoll over styremøter i gruppene og over gruppeårsmøtene. Disse skal arkiveres sentralt i foreningen.
4. Gruppene skal ha valgkomité som velges på fritt grunnlag på årsmøtet i gruppen, etter innstilling fra styret, og har som oppdrag å legge frem innstilling på kandidater til alle øvrige tillitsverv som skal velges på årsmøtet.
5. For gruppenes økonomiske forpliktelser hefter hele foreningen, og grupper kan ikke inngå avtaler eller representere foreningen uten hovedstyrets godkjennelse. Ansettelser og inngåelse av sponsoravtaler kan kun foretas av hovedstyret.
6. Det skal skrives protokoll fra møter i grupper, utvalg og komiteer. Disse skal oversendes Hovedstyret ved formannen.

**V. ØVRIGE BESTEMMELSER**

**§20 Alminnelige disiplinærforføyninger, sanksjoner etter kamp- og konkurranseregler, straffesaker og dopingsaker**

For alminnelige disiplinærforføyninger, sanksjoner etter kamp- og konkurranseregler, straffesaker og dopingsaker gjelder NIF`s lov kapitel 11 og 12.

**§21 Lovendring**

Lovendring kan bare foretas på ordinært eller ekstraordinært årsmøte i foreningen etter å ha vært oppført på sakslisten, og krever 2/3 flertall av de avgitte stemmer.

Lovendringer må godkjennes av Idrettsstyret, og trer ikke i kraft før de er godkjent av idrettskretsen. Godkjenningen er begrenset til de bestemmelser som NIF`s lov omfatter.

I forbindelse med godkjenningen kan idrettskretsen pålegge nødvendig endring for å unngå motstrid med NIF`s regelverk.

Endring av §§ 21 og 22 kan ikke vedtas av foreningen selv.

**§22 Oppløsning**

Oppløsning av foreningen kan bare behandles på ordinært årsmøte. Blir oppløsning vedtatt med minst 2/3 flertall, innkalles ekstraordinært årsmøte 3 måneder senere. For at oppløsning skal skje må vedtaket her gjentas med 2/3 flertall.

Sammenslutning med andre foreninger anses ikke som oppløsning av foreningen.

Vedtak om sammenslutning og nødvendige lovendringer i tilknytning til dette treffes i samsvar med bestemmelsene om lovendring, jfr §21.

I tilfelle oppløsning eller annet opphør av foreningen tilfaller foreningens overskytende midler etter avvikling et formål godkjent av idrettskretsen. Underretning om at foreningen skal oppløses, skal sendes til idrettskretsen 14 dager før foreningen holder sitt ordinære årsmøte til behandling av saken..

Ved konkurs anses organisasjonsleddet som oppløst når konkurs er avsluttet og mister således sitt medlemskap i NIF.

Ajour pr 15.06.2012/ov